Erwerdige ok sunderlike vrunt. Wetet alse umme de twidrachtige schelinge, de dar heft gestaen twuschen der stad to Revall unde my, alse ik hope, sunder schult van myner wegen, dar myn her de meyster van des orden wegen my umme togescreven unde ok muntliken tountboden hevet, dat ik it solde laten staen in lideliker dult, dat ik gerne gedaen hebbe umme vruntschopp unde guder naburscop willen, to dagende up ene legelike stede to beiden siden etc., des ik volgaftich bin geweset to twen tiiden etc. Leve, sunderlike vrunt. De tiit de vorteet sik in de lenge unde dar en wert nicht ane geendiget etc. So wetet vortmer, myn leve here ok sunderlinge vrund, dat ik hebbe geweset in deme riike vor des rikes rade unde hebbe geopenbaret unde vorclaret myne saken, unde was des in den willen to vorderende vor myner herscop. Des en wolden se my noch nicht steden, bet dat se erst screven an den eddelen vorsten, mynen heren den meyster, unde ok an de stad to Revall, dat se des mochten hebben van beiden halven en antworde etc. Min leve sunderlike vrunt. Wol dat it nu hevet gestaen unde scholde noch staen in fruntliker dult, so werde ik doch swerliken beschulden unde vorsproken, sunderliken van Arnd van Lubik unde siner selscop etc., in dem gildestaven unde in berbenken; des wert en dar gestedet. Worumme bidde ik jw, myn leve vrunt, dat gii wol doen unde scriven unde laten ok vorstaen myneme holden heren unde eddelen vorsten deme meister, dat ik sodaner wis nicht kan lenger darinne sitten, dat were denne dat my ander underwisinge schege etc. Des bidde ik sunder sument en antworde. Kan ik wat doen umme jwen willen, dat jw beheglik is, des bedet an my alse an jwen vrund. Scriptum Stocholm anno Domini mcdxxx, in profesto sancti Erici, meo sub signeto etc. Cristernus Nicclesson, miles. Adress: An den erwerdigen heren unde synen sunderliken guden vrunde, deme cumptur to Revel, kome disse breff mit werdicheit.